CELEX: 62014CN0541
Language: lt
Date: 2014-11-26 00:00:00
Title: Byla C-541/14 P: 2014 m. lapkričio 26 d. pateiktas Royal Scandinavian Casino Århus I/S pateiktas apeliacinis skundas dėl 2014 m. rugsėjo 26 d. Bendrojo Teismo (penktoji kolegija) priimto sprendimo byloje T-615/11 Royal Scandinavian Casino Århus/Europos Komisija

2.2.2015   
            
            
               LT
            
            
               Europos Sąjungos oficialusis leidinys
            
            
               C 34/16
            
         2014 m. lapkričio 26 d. pateiktas Royal Scandinavian Casino Århus I/S pateiktas apeliacinis skundas dėl 2014 m. rugsėjo 26 d. Bendrojo Teismo (penktoji kolegija) priimto sprendimo byloje T-615/11 Royal Scandinavian Casino Århus/Europos Komisija
   
   (Byla C-541/14 P)
   (2015/C 034/18)
   Proceso kalba: danų
   
      Šalys
   
   
      Apeliantė: Royal Scandinavian Casino Århus I/S, atstovaujama advokatų B. Jacobi ir P. Vesterdorf
   
      Kitos proceso šalys: Europos Komisija, Danijos Karalystė, Maltos Respublika, Betfair Group plc, Betfair International Ltd, European Gaming and Betting Association (EGBA)
   
   
      Apeliantės reikalavimai
   
   
               1.
            
            
               Panaikinti 2014 m. rugsėjo 26 d. Bendrojo Teismo sprendimą byloje T-615/11 Royal Scandinavian Casino Århus dėl priemonės C 35/10 (ex N 302/10), susijusios su internetinių lošimų mokesčių nustatymu Danijos azartinių lošimų mokesčių įstatyme, pagal kurį apeliantė neturi suinteresuotumo pareikšti ieškinį.
            
         
               2.
            
            
               Nurodyti Komisijai padengti savo ir apeliantės bylinėjimosi išlaidas, o į bylą įstojusioms šalims – padengti savo bylinėjimosi Bendrajame Teisme ir Teisingumo Teisme išlaidas.
            
         
      Apeliacinio skundo pagrindai ir pagrindiniai argumentai
   
   
               1.
            
            
               Apeliantė teigia, kad Bendrasis Teismas klaidingai nusprendė, jog apeliantė neturi suinteresuotumo pareikšti ieškinį, nes apeliantė atitinka Sutarties dėl Europos Sąjungos veikimo 263 straipsnyje nustatytus kriterijus ieškiniui prieš Europos Sąjungos Komisiją pareikšti.
            
         
               2.
            
            
               Be to, apeliantė teigia, kad Bendrasis Teismas savo 2014 m. rugsėjo 26 d. sprendime byloje T-615/11 Royal Scandinavian Casino Århus padarė teisės klaidą, dėl kurios daromas neigiamas poveikis apeliantės interesams, kai:
               
                           a)
                        
                        
                           remdamasis įrodymų nepakankamumu 43 punkte konstatavo, kad apeliantė neįrodė, kokį poveikį valstybės pagalba turėtų apeliantės finansinei padėčiai,
                        
                     
                           b)
                        
                        
                           44 punkte nusprendė, kad apeliantė tinkamai neįrodė, jog valstybės pagalba gali daryti didelę žalą apeliantės padėčiai atitinkamoje rinkoje, todėl ji negali būti laikoma konkrečiai susijusi,
                        
                     
                           c)
                        
                        
                           42 punkte padarė išvadą, kad ginčijamas sprendimas nebuvo konkrečiai susijęs su apeliante, nors apeliantės lošimo namai priklauso uždaram tradicinių lošimo namų ratui,
                        
                     
                           d)
                        
                        
                           52 punkte konstatavo, kad apeliantės ieškinys neatitinka SESV 263 straipsnio ketvirtos pastraipos paskutinėje dalyje įtvirtintų ieškinio priimtinumo sąlygų,
                        
                     
                           e)
                        
                        
                           53 punkte konstatavo, kad ieškinys turi būti atmestas remiantis tuo, kad apeliantė neturi suinteresuotumo pareikšti ieškinį.
                        
                     
         
               3.
            
            
               Apeliantė teigia, kad ginčijamas sprendimas yra konkrečiai susijęs su lošimo namais, nes:
               
                           —
                        
                        
                           apeliantė Komisijai pateikė skundą dėl nagrinėjamos valstybės pagalbos gerokai mažesnių mokesčių internetiniams lošimams forma, aktyviai dalyvavo tiek išankstinio, tiek oficialaus tyrimo procedūrose, o valstybės pagalbos priemonė padarė didelį poveikį lošimo namams,
                        
                     
                           —
                        
                        
                           apeliantės įmonę sudaro keletas tradicinių lošimo namų, kuriems pagalbos priemonė daro poveikį ir kurie teisiniu ir faktiniu požiūriu skiriasi nuo visų kitų įmonių Danijoje, ir
                        
                     
                           —
                        
                        
                           ginčijamas Komisijos sprendimas, kuriuo patvirtinta Danijos valstybės pagalbos priemonė mažesnių mokesčių internetiniams lošimams forma, nėra reglamentuojančio pobūdžio teisės aktas, dėl kurio reikia priimti įgyvendinamąsias priemones, ar bet kuriuo atveju toks nėra apeliantės atžvilgiu.